Sirojiddin Oʻsarov. Sirojiddin Oʻsarov (1993-yil 15-aprel Urgut tumani, Samarqand viloyati) – jurnalist. Madaniyat vazirligi Matbuot xizmati rahbari – vazirning axborot siyosati masalalari boʻyicha maslahatchisi. Tarjimai hol. 1993-yilning 15-aprelida Samarqand viloyati, Urgut tumanida tugʻulgan. 2017-yilda Mirzo Ulugʻbek nomidagi Oʻzbekiston Milliy universitetining Jurnalistika fakultetini tamomlagan. Ish faoliyati. 2015-2016-yillarda – Oʻzbekiston Milliy teleradiokompaniyasining „Oʻzbekiston“ radiokanalida ijtimoiy-siyosiy eshittirishlarda boshlovchi boʻlib ishlagan. 2016-2018-yillarda – „Mahalla“ teleradiokanali boshlovchisi va jurnalisti sifatida faoliyat olib borgan. 2018-2020-yillarda – „Toshkent“ telekanalida „Intervyu 24“, „Toshkent 24“ koʻrsatuvlarining boshlovchisi va muharrir lavozimida ishlagan. 2020-yildan hozirgi vaqtga qadar „Zoʻr TV“ telekanalining „Bu kun“ informatsion dasturi boshlovchisi va muharriri sifatida ish faoliyatini yuritib kelmoqda. 2024-yil – „Zoʻr TV“ telekanalida efirga uzatilishni boshlagan ijtimoiy-siyosiy yoʻnalishdagi „Oʻzimizda“ tok-shousi loyihasining rahbari va bir vaqtning oʻzida boshlovchi sifatida oʻz faoliyatini yuritib kelmoqda. 2024-yilda – O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi tavsiyasiga binoan, Oʻzbekiston Respublikasi Madaniyat vazirligi Matbuot xizmati rahbari – vazirning axborot siyosati masalalari boʻyicha maslahatchisi etib tayinlangan. Loyihalari. O'zbekistonda jinoyatchilikni oldini olish va ularga qarshi kurashish sohasida salmoqli ishlar olib borgan. Xususan, Oʻzbekiston Respublikasi Bosh prokuraturasi bilan hamkorlikda „Jinoyat izi“ koʻrsatuvini tashkil etdi va 25 ta jinoyat yuzasidan 30 ga yaqin koʻrsatuvlar tayyorlagan. Hujjatli filmlar rivojiga hissa qoʻshib, tarixiy va maʼnaviy merosni yoritishda oʻzining ijodiy mahorat va bilimlarini namoyon etgan. Xususan, u Shayx Muhammad Sodiq Muhammad Yusuf hayotini aks ettiruvchi „Islomga bagʻishlangan umr“ hujjatli filmini yaratish jarayonida ijodiy jamoaga rahbarlik qilgan. Internet tarmogʻida „Protokol“ loyihasini yoʻlga qoʻygan. Ushbu loyiha doirasida turli sohalarda muvaffaqiyat qozongan, mahalliy va xalqaro darajada tan olingan nufuzli shaxslarning hayot yoʻli va turmush tarzi yoritib borilmoqda. „Protokol“ nafaqat shaxsiy hikoyalar, balki ijtimoiy ahamiyatga ega boʻlgan ilhomlantiruvchi tajribalarni keng ommaga yetkazib berishda oʻziga xos axborot manbai sifatida eʼtirof etilmoqda. Sirojiddin Usarov – „Sirojiddin Usarov maktabi“ asoschisi. Maktab nutq madaniyati, sahnaviy nutq, ovoz ustida ishlash va tashqi imijni shakllantirish yoʻnalishlarida mashgʻulotlar oʻtkazishga ixtisoslashgan.